Parlement beëindig kontrak met KPMGFoto: @SADN_Diaspora/Twitter.com Die parlement het sy kontrak met die veelbesproke ouditeursfirma KPMG beëindig. Moloto Mothapo, woordvoerder van die parlement, het Woensdag gesê die besluit is eenparig geneem nadat die risiko’s oorweeg is om sake met KPMG te doen. “Die besluit is verlede week geneem nadat die firma erken het hy het onbehoorlike gedrag getoon en dat dit die maatskappy se reputasie erg geskaad het,” het Mothapo gesê. Die parlement se verbintenis met KPMG was deur sy Parmed- mediese skema vir lede van die parlement en nasionale vergadering. KPMG Suid-Afrika het versuim om geld aan te meld wat na bewering deur ondernemings van die omstrede Gupta-familie gewas is. KPMG Internasionaal het verlede week erken die werk wat die maatskappy vir die Gupta-familie gedoen het, het nie aan KPMG se standaarde voldoen nie. Die ouditeursfirma het ook aangekondig dat hy van voornemens is om sy verslag terug te trek oor die sogenaamde “rogue”-eenheid binne die Suid-Afrikaanse Inkomstediens. Minstens sewe senior personeellede het die maatskappy intussen verlaat.